V parku, na námestí či pri bazéne. Malé drevené búdky so sklenými dvierkami nájdeme roztrúsené po mnohých slovenských mestách. Predstavujú akúsi drobnú knižnicu a antikvariát v jednom, zároveň sú dokonalými útulkami pre nechcené knižky, ktoré takto môžu nájsť nový domov. Niekde nájdeme jednu, inde desať, všetky však spája láskavá starostlivosť milovníkov kníh a vlastný príbeh, ktorým žijú. Svoje o tom vedia aj čitatelia zo Žiliny, z Dubnice nad Váhom či Tisovca.
Dobšinského parkom na žilinskom sídlisku sa rozlieva popoludňajšie slnečné svetlo. Z neďalekých preliezačiek počuť veselý krik prázdninujúcich detí, spoza panelákov dolieha hluk premávky. Od budovy s obchodom sa k parkovej bráne blíži staršia pani o paličke s nákupnou taškou. Pomalým krokom zamieri do stredu parku – ku knihobúdke.